KIRJALLINEN KYSYMYS P-0788/00

esittäjä(t): Marianne Thyssen (PPE-DE) komissiolle

(9. maaliskuuta 2000)

Aihe: Alankomaiden maitotaloustuotteiden saastuminen

Lehdistössä tällä viikolla (29. helmikuuta) esiintyneiden tietojen mukaan 350-600 tilan lypsylehmissä todettu virustulehdus on mahdollisesti saastuttanut Alankomaiden maitotaloustuotteita.

Huolimatta siitä, että Alankomaiden maatalousministeriö on jo kauan ollut tietoinen kyseisestä taudista, ei yhtään maatilaa ole vielä suljettu ja sairaiden lehmien maidosta tuotetaan edelleen kulutusmaitoa ja muita maitotaloustuotteita.

Ovatko Alankomaiden viranomaiset tiedottaneet komissiolle maidon saastumisesta?

Voiko komissio kertoa, onko asiasta tiedotettu muille jäsenvaltioille varhaisvaroitusjärjestelmän (Rapid Alert System) välityksellä?

Voiko komissio kertoa, aiheuttaako kyseinen saastuminen vaaraa kansanterveydelle? Jos vastaus on myönteinen, mihin toimiin komissio aikoo ryhtyä kansanterveyden suojelemiseksi?

David Byrnen komission puolesta antama yhteinen vastaus kirjallisiin kysymyksiin P-0768/00 ja P-0788/00

(6. huhtikuuta 2000)

Alankomaiden viranomaiset ovat ilmoittaneet komissiolle Alankomaiden maitotiloilla esiintyvästä taudista eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa sisämarkkinoiden toteuttamista varten 26 päivänä kesäkuuta 1990 annetun neuvoston direktiivin 90/425/ETY(1) 10 artiklan nojalla, jossa säädetään vakavaa vaaraa ihmisten tai eläinten terveydelle mahdollisesti aiheuttavien eläintautien ilmoittamisesta. Asiaa on käsitelty äskettäin uudelleen pysyvän eläinlääkintäkomitean kahdessa kokouksessa.

Alankomaiden viranomaiset ovat ilmoittaneet, että joillakin maitotiloilla on havaittu lypsylehmien laihtumista, että maan eläinterveysvirasto on tarkastanut erityisesti nämä eläimet ja että tutkimukset taudin tarkkojen syiden selvittämiseksi ovat meneillään. Tutkimustulokset viittaavat siihen, että tautia on ilmennyt eräillä tiloilla sen jälkeen, kun niillä oli käytetty BVD-viruksen saastuttamaa rokotetta. Kyseinen märehtijöiden virus on tunnettu ja maailmassa laajalle levinnyt. Todisteita tai epäilyjä sen tarttumisesta ihmisiin ei ole. Kyseisten tilojen kaikki eläimet on teurastettu ja hävitetty. Toisilla tiloilla ei kuitenkaan ole todettu tartunnanaiheuttajia, ja niillä on todennäköisesti kysymys muista syistä (koboltin ja B12-vitamiinin puutteesta). Kaikkien karjatautien ilmoittamisesta välittömästi ja asianmukaisesti viranomaisille on annettu erityiset ohjeet. Tähänastisten tietojen perusteella erityistä vaaraa ihmisten terveydelle ei ole. Sairaasta karjasta peräisin olevaa lihaa ja muita tuotteita (maito mukaan luettuna) ei kuitenkaan käytetä ihmisravinnoksi, mikä on yhteisön lainsäädännön mukaista.

Nopeaa hälytysjärjestelmää ei ole tässä yhteydessä käytetty, koska se koskee pelkästään markkinoille jo saatettuja tuotteita.

Komission elintarvike- ja eläinlääkintätoimisto teki marraskuussa 1999 Alankomaissa tarkastuksen tuotantopaikoilla osana direktiivin 92/46/EY täytäntöönpanon edistymisen arviointia jäsenvaltioissa. Direktiivi velvoittaa jäsenvaltion varmistamaan, että maitotilat tarkastetaan säännöllisesti ja että ihmisravinnoksi käytettävän maidon on oltava peräisin terveestä karjasta. Tarkastuskäynnit tehtiin ennen kyseessä olevan ongelman havaitsemista. Tarkastuskertomuksessa kuitenkin todetaan, että Alankomaissa noudatetaan maidon ja maitotuotteiden tarkastusviranomaisen (COKZ:n) määräämää menettelyä, jolla kielletään maidon luovuttaminen ihmisravinnoksi, mikäli tehtyjen tarkastusten tulokset eivät täytä asetettuja vaatimuksia.

Komissio seuraa tilannetta erittäin tarkasti ihmisten ja eläinten terveyden suojelun varmistamiseksi. Asiaa koskeva elintarvike- ja eläinlääkintätoimiston uusi tarkastuskäynti on suunniteltu tehtäväksi lähitulevaisuudessa. Kertomus tulevasta käynnistä laaditaan tavalliseen tapaan ja annetaan parlamentille.

(1) EYVL L 224, 18.8.1990.